Per Orderuds fetter til VG: - Greit at de flytter tilbake
- Det er jo helt greit det. Kanskje er det noen som vil reagere på det, men for meg er det greit. De må jo bestemme selv hva de ønsker å gjøre. Det har vært nevnt at det skulle skje og Per og Veronica har vært på gården flere ganger i det siste, sier Lars Orderud til VG. I dagens Se og Hør bekrefter Veronica Orderud at hun og ektemannen flytter tilbake til Orderud gård når de løslates rundt juletider. - Per og jeg har bestemt oss for at vi vil være et ektepar igjen. Og ikke bare et vennepar, slik det har vært gjennom alle årene i fengsel. Vi er fortsatt veldig glad i hverandre, sier Veronica til Se og Hør. Per Orderud kjøpte gården for 2,9 millioner kroner i 2004. De siste årene har jorden vært forpaktet og det er Per som har tatt seg av utleien. Også kårboligen hvor trippeldrapet skjedde er blitt leid ut. I år er det femten år siden Per Orderud og kona ble dømt for medvirkning til drapet på ekteparet Kristian Magnus (80) og Marie Orderud (84), samt deres datter Anne Orderud Paust (47). De tre ble funnet skutt og drept i kårboligen på Orderud gård i Sørum i Akershus. Ingen er dømt for selve drapshandlingen. Per og Veronica Orderud har hele tiden nektet straffskyld og arbeidet for at saken skal bli gjenopptatt. Lars Orderud har støttet fetteren i dette arbeidet. Han sier oppmerksomheten rundt saken har roet seg noe de siste årene, men at det er vanskelig å godta at man ikke vet hvem som drepte de tre. - Alle er opptatt av at saken ikke er løst ennå. Vi sitter igjen med en del spørsmål. VG har vært i kontakt med Per Orderud. Han ønsker ikke å kommentere saken overfor VG. Gjennom sin advokat Heidi Ysen sier Veronica Orderud at hun ikke ønsker å kommentere saken ytterligere.
Per og Veronica Orderud støttes av Pers fetter Lars Martin Orderud, dersom de flytter tilbake til Orderud gård.